Kažimír, Peter, podpredseda vlády a minister financií SR (2014-10-22):
Ďakujem veľmi pekne. Ide o veľmi závažný návrh zákona, pretože predpokladá systémovú zmenu platenia dane z motorových vozidiel, a systémovú nielen z pohľadu dopadu na daňovníkov, v tomto prípade dopravcov, ale aj z pohľadu príjemcov, kde v podstate zásadným spôsobom meníme spôsob príjemcu tejto dane, a to z vyšších územných celkov na štát. Cieľom predmetného návrhu zákona je zaviesť daň z motorových vozidiel ako štátnu daň s jednotnými ročnými sadzbami. Pre vašu informáciu, z pôvodného počtu 868 sadzieb, ktoré dnes na Slovensku vo ôsmich vyšších územných celkov máme, navrhujeme zaviesť iba 49 ročných sadzieb. Z 868 ideme na 49, a to od 1. januára 2015. Daň z motorových vozidiel sa tak po prijatí tohto návrhu zákona stane príjmom štátneho rozpočtu s tým, že samosprávnym krajom bude výpadok ich príjmu kompenzovaný navýšením podielu na výnose dane z príjmov fyzických osôb, z tzv. podielových daní. Návrh zákona umožňuje znížiť základnú ročnú sadzbu dane v závislosti od prvej evidencie vozidla, a to po dobu 9 rokov, počnúc mesiacom, v ktorom bolo vozidlo prvýkrát evidované, ako aj pre hybridné motorové vozidlá, hybridné elektrické vozidlá a vozidlá používajúce alternatívny zdroj pohonu. Nulová ročná sadzba dane sa navrhuje pre elektromobily. Tieto zvýhodnenia majú za cieľ posilniť pozitívny prístup k životnému prostrediu. Súčasne sa navrhuje zaviesť jednotné oslobodenia pre vozidlá, ktoré plnia celospoločensky významné aktivity, napr. ochranu ľudského zdravia, majetku, zabezpečujúce prepravu cestujúcich vo verejnom záujme alebo sa používajú výhradne v poľnohospodárskej výrobe a lesnej výrobe. V rámci výborov boli predložené pozmeňujúce návrhy, ktorých obsahom bolo najmä spresnenie zaokrúhľovania pomernej časti dane a zníženej či zvýšenej ročnej sadzby dane na eurocenty nadol, precizovanie prechodného ustanovenia s cieľom zmeniť rozpočtové určenie cestnej dane v prospech štátu do zániku práva vyrubiť daň a ide o doplnenie, že za porušenie daňového tajomstva sa nepovažuje sprístupnenie alebo oznámenie výšky splatnej dane právnickej osoby na základe údajov z verejnej časti registra účtovných závierok. Veľmi nenápadné opatrenie. Ale v podstate rušíme daňové tajomstvo v oblasti platby daní z právnických osôb zákonom, de facto to bolo prístupné cez register účtových závierok už dnes, ale aby to bolo úplne jasné, rušíme daňové tajomstvo v tejto oblasti. Dve-tri politické vety na záver. Jasným víťazom návrhu tohto zákona, ak prejde v Národnej rade, jasným víťazom sú podnikatelia, ktorí sa venujú doprave, čiže dopravcovia. Dopravcovia budú na ročnej báze platiť asi o 20 mil. eur menej. Víťazom sú aj, víťazom je aj naše životné prostredie, pretože v tomto návrhu zákona je prvýkrát jasne premietnutý taký ten ekologický pohľad a z pohľadu toho, aby sme motivovali dopravcov používať motorové vozidlá mladšie, a z tohto pohľadu aj menej zaťažujúce životné prostredie. A víťazmi sú aj sedem z ôsmich žúp, vyšších územných celkov, ktoré cez nový spôsob podielu na podielových daniach z tohto pohľadu budú mať väčšie príjmy ako, ako doteraz. Kto stráca na tomto návrhu zákona, stráca štátny rozpočet spomenutých 20 mil. eur v prospech lepšieho podnikateľského prostredia. A treba priznať, že stráca aj Bratislavský kraj, ktorý legitímne voči tomuto protestuje, a týmto spôsobom sa rieši tu niekoľkoročná, možno desaťročná krivda z tohto pohľadu alebo krivda komunikovaná hlavne inými župami na Slovensku z pohľadu prerozdelenia dane z motorových vozidiel. A ten príbeh poznáte veľmi dobre. Toľko na úvod, ďakujem.